 Eksodusi 31 IBhayibheli Elikuyi-Internet INguqulo Yezwe ElishaEksodusi 31:1-1831 UJehova wakhuluma noMose, wathi: 2 Bheka, ngibiza ngegama uBhezaleli indodana ka-Uri indodana kaHure wesizwe sakwaJuda. 3 Ngizomgcwalisa ngomoya kaNkulunkulu ekuhlakanipheni nasekuqondeni nasolwazini nakuzo zonke izinhlobo zobungcweti, 4 ngenjongo yokuba aklame imiklamo, asebenze ngegolide nangesiliva nangethusi, 5 futhi asebenze ngamatshe ukuba awafake asebenze nangokhuni enze imikhiqizo yazo zonke izinhlobo. 6 Kepha mina, bheka! ngibeka kanye naye u-Oholiyabe indodana ka-Ahisamaki wesizwe sakwaDani, futhi enhliziyweni yawo wonke umuntu onenhliziyo ehlakaniphile, ngifaka ukuhlakanipha, ukuze bakwenze impela konke engikuyale ngakho: 7 itende lokuhlangana noMphongolo wobufakazi nesembozo esiphezu kwawo, nazo zonke izinto zetende, 8 netafula nezinto zalo, nothi lwesibani lwegolide elihlanzekile nazo zonke izinto zalo, ne-altare lempepho, 9 ne-altare lomnikelo wokushiswa nazo zonke izinto zalo, nomcengezi nothi lwawo, 10 nezingubo ezilukiwe nezingubo ezingcwele zika-Aroni umpristi nezingubo zamadodana akhe zokuba abapristi; 11 namafutha okugcoba nempepho enamakha yendlu engcwele. Bazokwenza ngokwakho konke engikuyale ngakho. 12 UJehova wathi futhi kuMose: 13 Wena, khuluma nabantwana bakwa-Israyeli, uthi, Kumelwe nigcine ikakhulukazi amasabatha ami, ngoba kuyisibonakaliso phakathi kwami nani ezizukulwaneni zenu ukuze nazi ukuthi mina Jehova ngiyaningcwelisa. 14 Kumelwe nigcine isabatha, ngoba liyinto engcwele kini. Olingcolisayo uyobulawa nakanjani. Uma kwenzeka kuba khona umuntu owenza umsebenzi ngalo, khona-ke lowo mphefumulo kumelwe unqunywe phakathi kwabantu bakubo. 15 Kungase kusetshenzwe izinsuku eziyisithupha, kodwa ngosuku lwesikhombisa yisabatha lokuphumula okuphelele. Liyinto engcwele kuJehova. Noma ngubani owenza umsebenzi ngosuku lwesabatha uyobulawa nakanjani. 16 Abantwana bakwa-Israyeli kumelwe bagcine isabatha, ukuze bagcine isabatha ezizukulwaneni zabo. Yisivumelwano kuze kube nini nanini. 17 Phakathi kwami nabantwana bakwa-Israyeli liyisibonakaliso kuze kube nini nanini, ngoba ngezinsuku eziyisithupha uJehova wenza amazulu nomhlaba kwathi ngosuku lwesikhombisa waphumula futhi waqabuleka. 18 Kwathi nje lapho eseqedile ukukhuluma naye eNtabeni iSinayi wanika uMose izibhebhe ezimbili zobuFakazi, izibhebhe zamatshe zilotshwe ngomunwe kaNkulunkulu.Eksodusi 31 